Nintendo slær í gegn

Fyrir síðustu jól var talað um að jólagjöf ársins væri GPS-tæki. Ég hef enn ekki hitt neinn sem fékk GPS-tæki í jólagjöf, en aftur á móti hafa fjölmargir sagt mér frá því með glampa í augum að þeir hafi prófað Nintendo Wii í fyrsta sinn síðustu vikurnar.

Það má með sanni segja að Nintendo hafi slegið í gegn með Wii-leikjatölvum sínum, þótt Íslendingar hafi aldrei þessu vant verið nokkuð seinir að kveikja á perunni. Ég man t.d. að Jón S. von Tetzchner, framkvæmdastjóri hins norska fyrirtækis Opera, sagði á fyrirlestri hér á landi síðasta vor að hann hafi rekið upp stór augu þegar hann sá fjölmargar Nintendo Wii-tölvur í búðarhillu hér á landi. „Alls staðar erlendis seljast sendingarnar af Wii-tölvunum upp fyrirfram, þannig að þær ná aldrei í hillur verslana,“ sagði hann undrandi.

Húsmæður hoppa og skoppa

En það kom að því að Íslendingar tækju við sér og síðustu mánuðir hafa verið gjöfulir fyrir Nintendo Wii hér á landi, a.m.k. ef marka má mína (vissulega óvísindalegu) reynslu. Hún byggir á því að ég heyri sífellt fleiri vini og ættingja segja frá því að þeir hafi prófað Nintendo Wii um jólin og lýsingarnar eru allar á einn veg, jafnvel hjá ráðsettustu húsmæðrum sem höfðu aldrei tekið í leikjatölvu áður: „Ég bara trúði þessu ekki, ég var hoppandi og skoppandi út um alla stofu og ætlaði ekki að geta hætt!“

En þetta er líka það sérstaka við Nintendo Wii – hún er frábrugðin hefðbundnum leikjatölvum að því leyti að allir geta spilað og hrifist með, líka þeir sem aldrei hafa haft áhuga á tölvuleikjum. Þar skiptir mestu máli stýripinninn sem nemur hreyfingar og gerir það að verkum að leikirnir stjórnast af „alvöru“ hreyfingum spilarans en ekki poti örfárra putta.

Lítil trú á Nintendo

Ég man að áður en núverandi kynslóð leikjatölva kom á markaðinn, þ.e. PlayStation 3, Xbox 360 og Nintendo Wii var aðalumfjöllunarefnið hvort Sony eða Microsoft myndu hafa vinninginn á meðan fæstir höfðu trú á Nintendo. Töldu reyndar margir að framleiðsla Wii væri feigðarflan sem myndi endanlega stimpla Nintendo úr leik í þessum hluta tölvuleikjamarkaðarins. Tölvan væri tæknilega svo langt á eftir hinum að hún myndi aldrei ná vinsældum.

Umræðan snerist líka þá nær eingöngu um tæknilega hluti; hvað yrðu tölvurnar með öfluga örgjörva, mikið minni, mikla nettengingarmöguleika og þar fram eftir götunum. Þar var Wii klárlega eftirbátur hinna og því afskrifuð. En áætlun Nintendo reyndist snilldarleg – og hefur Wii haft í fullu tré við Xbox 360 og selst miklu betur en PlayStation 3.

Krafturinn skiptir ekki öllu

Í stað þess að eltast við Megahertz og Gígabæti leitaði þetta þrautreynda tölvuleikjafyrirtæki leiða til að gera eitthvað nýtt. Niðurstaðan varð ódýrari en um leið áhugaverðari leikjatölva fyrir marga þá sem ekki eru þegar orðnir forfallnir tölvuleikjaspilarar. Á meðan Sony og Microsoft héldu áfram að þróa nokkurn veginn það sama fyrir þá sömu tókst Nintendo að útvíkka formið þannig að nú hoppa ráðsettar húsmæður sveittar fyrir framan sjónvarpið í tennisleik við dætur sínar.

Sigurganga Nintendo Wii er þannig enn ein áminningin um það hversu mikilvægt er að festast ekki í sama farinu og leita stöðugt nýrra leiða í öllu því sem maður tekur sér fyrir hendur.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>